《渡江云 望苍虬不至，倚此致怀》
清代·朱祖谋

春装喧远素，倚楼倦睫，雁外数南程。旧京花事减，去住无端，坐阅柳条青。

催人怨鴂，背夜月、啼到无声。何计寻、白头料理，聚散隔年情。

消凝。炉烟依恋，药裹流连，分萍蓬不定。浑未忘、延秋湖舸，话雨床灯。

心魂老去须相守，办岁寒、尊酒平生。吟望苦，终期共惜伶俜。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。